Stryd om die skooljaar te red nóg nie verby nie - Solidariteit WêreldSolidariteit Wêreld
Tuis › Mediaverklarings › Stryd om die skooljaar te red nóg nie verby nie
Stryd om die skooljaar te red nóg nie verby nie
Maandag | 03 Augustus | 2020
Solidariteit en die Solidariteit Skoleondersteuningsentrum (SOS) is gereed om enige verdere verlenging van die skooljaar na 2021 toe in die hof te betwis. Hierdie aankondiging is vandag deur Solidariteit en die SOS gemaak met betrekking tot die aangepaste skoolkalender en die moontlikheid dat sekere vakbonde steeds sal eis dat die skooljaar na 2021 verleng moet word.
In 'n aanmaningskrywe aan president Ramaphosa, ministers Angie Motshekga en Nkosazana Dlamini-Zuma en die provinsies se LUR'e vir onderwys, waarsku Solidariteit dat die verdere uitrek van die 2020-skooljaar rampspoedig sal wees. Leerlinge het na raming reeds tussen 30 en 69 skooldae verloor, afhangend van elkeen se betrokke graad, maar sal steeds op 15 Desember hul akademiese jaar kan voltooi mits daar nie verdere ontwrigting is nie.
Volgens die gepubliseerde onderwysdirektiewe sal skole wat toegelaat was om van die oorspronklike terugkeerdatums vir die onderskeie grade af te wyk, mag voortgaan met hul proses in afwyking van die hersiene datums.
Alhoewel Solidariteit hierdie inisiatief verwelkom, is hy bekommerd dat 'n verdere hersiening van die skoolkalender 'n oorspoel van die huidige skooljaar na 2021 tot gevolg kan hê wat dus op alle skole van toepassing sal wees. Volgens die direktiewe is die tydperk reeds van 24 Augustus na 31 Augustus verleng, 'n week later as wat aanvanklik aangekondig is.
"Enige verdere oorspoel na 2021 sal katastrofies wees. Die verlenging van die 2020-skooljaar is 'n uitvloeisel van druk vanaf sekere vakbonde, in weerwil van beskikbare bewyse dat dit in leerders se beste belang is dat skole moet oopbly" sê dr. Dirk Hermann, Bestuurshoof van Solidariteit.
Dit blyk dat die grootste vakbonde in die onderwys, die Suid-Afrikaanse Demokratiese Onderwysers Unie (SADOU) en die Nasionale Professionele Onderwysers Organisasie van Suid-Afrika (NAPTOSA), nie beïndruk met die sluiting van skole vir net een maand is nie.
Ten spyte van minister Angie Motshekga se moedige stryd om skole oop te hou, is die presedent reeds geskep dat druk van vakbonde in gesentraliseerde optrede ten gunste van hul eise omgeskakel word, sonder om unieke omstandighede van provinsies en skole in ag te neem.
"Dit is Solidariteit en SOS se deurlopende standpunt dat die besluit om 'n skool oop te hou of te sluit by beheerliggame en skoolbesture moet berus, en nie by die staat nie. Dit is hierdie beginsel, soos ondersteun in die onderwysriglyne, die Suid-Afrikaanse Skolewet en die jongste hofuitsprake, wat eerder die deurslag moet gee," sluit Hermann af.